Zimbabwe Human Rights Commission: Sizimisele Ukulondoloza Ilungelo Lomuntu Wonke
AbeKomishini le bathi bazimisele ukuwalwela amalungelo womuntu wonke ikakhulu awabesifazane kanye labantwana kulumnyaka esiwunsungulayo ka 2014
HARARE — Amalunga ekhomishini yezokulondolozwa kwelungelo loluntu eZimbabwe eye Human Rights Commission bathi bazimisele ukuwalwela amalungelo womuntu wonke ikakhulu abesifazane kanye labantwana kulomnyaka ka 2014 ngoba eqhakathekile amalungelo womuntu wonke kungakhethwa mhlobo loba ukuba ngowesifazane loba owesilisa. Izakhamizi zona zithi yikhona zizakubona okukhulunywa ngabe commission le ukuba izakwanelisa ngempela ukukufeza lokho ekutshoyo ukulondoloza amalungelo kazulu ikakhulu aqondane labesifazane labantwana abayibo abavame ukwephulelwa amalungelo abo nguhulumende bethi umzekeliso kuyikwhluleka kwakhe ukutholisa uzulu amanzi ahlanzekileyo. Lamalunga athi kumqoka ukuwananza nsuku zonke lamalungelo oluntu hatshi lapho uhulumende efisa kuphela. Omunye wamalunga ali Commission umnumzana Elasto Elias Mugwadi ukubeke sobala lokho ngesikhathi ekhulumisana lentathelizindaba kunsukwana ezisanda kwedlula. Abenhlanganiso ye Harare Residents Trust bakubeka sobala ukuba uhulumende usesekhatshana kakhulu ekuthini anelise ukulondoloza amalungelo oluntu. Umkhokheli walenhlanganiso umnumzana Precious Shumba utshele intathelizindaba ukuba okunye osekubangela lokhu yikungathembeki okusuka kwephule ilungelo lokutholisa uzulu amanzi, amandla kagetsi, imithi eyanelayo ezibhedlela lokunye athi kuphazamisa kakhulu ilungelo likamama. Uthi uShumba kunje amankampani abalisa atholisa uzulu amanzi kanye lemandla kagetsi azenzela santando engazihluphi ukwazisa uzulu okwenzakalayo isikhathi sisesekhona acine sebanjwa ngamandla ukuhlawula izimali ezinengi angaziswisisiyo. Lokhu uShumba uthi ngokunye kokwephulwa kwamalungelo oluntu ikakhulu kubomama ngoba beyibo abacina sebegijigijima ukudinga okokwenza ukuba bawathole lawomanzi kanye lokuyatheza inkuni zokuba baphekele imhuli zabo. Lokhu kugcizelelwe ngumnumzana Mehluli Dube okhokhela inhlanganiso ye Artist For Democracy in Zimbabwe Trust ethi lanxa lincomeka lelinyathelo lokubunjwa kwale commission lokhe lisasalele muva eleZimbabwe kundaba zokulondolozwa kwamalungelo oluntu kakhulukazi lawo aqondana labesifazane labantwana. Kodwa umnumzana Masimba Kuchera yena oyisakhamuzi se Harare ukhuthaza uhulumende lale commission ukuba basebenzelane ekufezeni abakutshoyo, alondolozwe amalungelo oluntu njengalokho okutshiwo ngamalunga ali Commission. Ukubunjwa kwale Commission kuyisibonelo sokuba uhulumende usekunanzelele ukuba akusebenzi ukuhlukuluza abantu kusetshenziswa udlakela lokunye ngakho ulethemba lokuba izakuba khona inguquko kwezokulondolozwa kwamalungelo oluntu elizweni kutsho umnumzana Kuchera. Kuthi umnumzana Admire Zaya yena ongosakhulayo njalo ehlala e Harare, utshengise ukungayethembi li Commission ethi lanxa seyavunyelwa ukusebenza okusemthethweni ethi uyanelisa uhulumende ukube lokhe engozangenela ephazamisa ukusebenza kwayo ngaphandle kokuba isisusiwe leyo mithetho engumgoqo kundaba zokulondoloza ilungelo loluntu. Li Commission isungulwe okusemthethweni kusiya emaphethelweni omnyaka odluleyo ka2013 ngoba kungokunye okumunyetweh yisisekelo esitsha sombuso esilotshwe ngomnyaka ophelileyo lapho okuvunyelenwe ukuba uqiniswe umsebenzi wokulondoloza amalungelo wonke oluntu. Kodwa uzulu yena uthi akamthembi uhulumende wakuleli ngoba elakho ukube lokhe ephazamisa imisebenzi yale commission lanxa kumele isebenze izimele njalo imanyene lezinye inhlanganiso ezilwela ilungelo loluntu elizweni ikakhulu awabesifazane labantwana.